## Educació demana al Ministeri que "moga fitxa" per a resoldre el concurs de trasllats de 2022

*** La directora general de Personal Docent explica als sindicats els passos que ha fet la Conselleria davant de les sentències derivades de la gestió del Botànic
* "Hem traslladat al Ministeri els arxius i la documentació necessària, i la pilota està ara en la seua teulada", afirma**

La Conselleria d’Educació, Universitats i Ocupació ha demanat al Ministeri d’Educació que “moga fitxa” per a resoldre el concurs de trasllats de 2022.

Educació ha celebrat esta vesprada amb els sindicats la reunió de la Mesa Sectorial d’Educació, en la qual la directora general de Personal Docent, Sonia Sancho, ha traslladat als assistents els passos que ha fet la Conselleria després de conéixer la resolució de les dos sentències, en què s’insta la Conselleria a anul·lar el concurs de trasllats nacional celebrat en 2022 incorporant les places estructurals del procés d’estabilització.

Sobre este tema, ha explicat que la Conselleria està esperant el procés de pilotatge sol·licitat al Ministeri d’Educació el mes de desembre passat “per a determinar l’abast de la situació i les solucions”. “Des de la Conselleria hem traslladat al Ministeri els arxius i la documentació necessària, i ara el Ministeri ha de fer un pas, la pilota està en la seua teulada”, ha assenyalat.

Tant els sindicats com els responsables de la Conselleria han coincidit a valorar que el problema “és una herència de l’equip anterior d’Educació, que s’ha de resoldre amb celeritat per a no vulnerar cap dret dels participants en el concurs anterior i en l’autonòmic actual”. Els sindicats s’han posat a la disposició de l’Administració per a col·laborar en la resolució d’esta situació, derivada de la sentència que obliga a incorporar noves vacants en el concurs de 2022.

Durant la Mesa Sectorial s’ha abordat també l’inici del procediment selectiu d’accés al cos d’inspectors d’Educació.

Fecha: 11/01/2024